b'\n_START_ARTICLE_\nGr\xc3\xb6nlanninvalas\n_START_SECTION_\nTuntomerkit\n_START_PARAGRAPH_\nGr\xc3\xb6nlanninvalas on tumma eik\xc3\xa4 kovin sulavalinjainen el\xc3\xa4in, jonka alaleuka on kaareva ja yl\xc3\xa4leuka kapea. Sen hetulat ovat pidemm\xc3\xa4t kuin mill\xc3\xa4\xc3\xa4n muulla hetulavalaalla, jopa yli kolmemetriset. Gr\xc3\xb6nlanninvalaan kallo on kovaa luuta, ja se hakkaa p\xc3\xa4\xc3\xa4ll\xc3\xa4\xc3\xa4n j\xc3\xa4\xc3\xa4n alapintaan puhkaistakseen hengitysaukkoja. Pisimm\xc3\xa4t gr\xc3\xb6nlanninvalaat ovat yli 20-metrisi\xc3\xa4 naaraita; uros on jonkun verran pienempi. Gr\xc3\xb6nlanninvalas on maailman toiseksi painavin el\xc3\xa4in, ja sinivalaan ohella ainoa, jonka suurimmat yksil\xc3\xb6t voivat painaa toistasataa tonnia. Tavallisesti gr\xc3\xb6nlanninvalaan paino on noin 50\xe2\x80\x9360 tonnia.\n_START_SECTION_\nIk\xc3\xa4\n_START_PARAGRAPH_\nVuonna 1999 l\xc3\xb6ydettiin gr\xc3\xb6nlanninvalas, joka todettiin silm\xc3\xa4n aminohappojen perusteella 211-vuotiaaksi. Toukokuussa 2007 inuitit l\xc3\xb6ysiv\xc3\xa4t Barrow\xe2\x80\x99ssa, Alaskassa gr\xc3\xb6nlanninvalaan, jonka kyljess\xc3\xa4 oli 1800-luvun lopulla k\xc3\xa4ytetyn harppuunan kappaleita. Valaan i\xc3\xa4ksi arvioitiin noin 115\xe2\x80\x93130 vuotta. Aiemminkin arveltiin, ett\xc3\xa4 gr\xc3\xb6nlanninvalas voisi el\xc3\xa4\xc3\xa4 noin 80\xe2\x80\x93100-vuotiaaksi.\n_START_SECTION_\nLevinneisyys\n_START_PARAGRAPH_\nGr\xc3\xb6nlanninvalas on ainoa hetulavalas, joka el\xc3\xa4\xc3\xa4 koko el\xc3\xa4m\xc3\xa4ns\xc3\xa4 arktisilla merialueilla. Pohjoisesta j\xc3\xa4\xc3\xa4merest\xc3\xa4 levinneisyys ylettyy Atlantin ja Tyynenmeren pohjoisimpiin osiin.\n_START_SECTION_\nRavinto\n_START_PARAGRAPH_\nGr\xc3\xb6nlanninvalas siivil\xc3\xb6i hetuloillaan planktonia vedest\xc3\xa4. Se sy\xc3\xb6 l\xc3\xa4hinn\xc3\xa4 Calanus-suvun \xc3\xa4yri\xc3\xa4isi\xc3\xa4 sek\xc3\xa4 Spiratella- ja Limacina-sukujen nilvi\xc3\xa4isi\xc3\xa4.\n_START_SECTION_\nUhanalaisuus\n_START_PARAGRAPH_\nKansainv\xc3\xa4linen luonnonsuojeluliitto luokittelee gr\xc3\xb6nlanninvalaan nyky\xc3\xa4\xc3\xa4n elinvoimaiseksi lajiksi, sill\xc3\xa4 lajin yksil\xc3\xb6m\xc3\xa4\xc3\xa4r\xc3\xa4 on maailmanlaajuisesti kasvussa. Beringinmeren, T\xc5\xa1ukt\xc5\xa1imeren ja Beaufortinmeren populaation arvioidaan olevan yli 7\xc2\xa0000 yksil\xc3\xb6n suuruinen, ja sen arvioidaan palautuneen jo valaanpyynnin aloittamista edelt\xc3\xa4neelle tasolle.'